Brüssel 13.4.2005

KOM(2005) 157 lõplik

2003/0302 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas, mis käsitleb ettepanekut

EUROOPA PARLAMENDI JA NÕUKOGU MÄÄRUST maagaasi edastusvõrkude juurdepääsutingimuste kohta

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2003/0302 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas, mis käsitleb ettepanekut

EUROOPA PARLAMENDI JA NÕUKOGU MÄÄRUST maagaasi edastusvõrkude juurdepääsutingimuste kohta

1. SISSEJUHATUS

EÜ asutamislepingu artikli 251 lõike 2 kolmanda lõigu punktis c on sätestatud, et komisjon esitab arvamuse Euroopa Parlamendis teisel lugemisel esitatud muudatuste kohta. Alljärgnevalt on toodud komisjoni arvamus parlamendi esitatud muudatuste kohta.

2. TAUSTTEAVE

Ettepaneku Euroopa Parlamendile ja nõukogule edastamise kuupäev (dokument KOM(2003)741 (lõplik) – 2003/0302 (COD)): | 12. detsember 2003. |

Euroopa majandus- ja sotsiaalkomitee arvamuse esitamise kuupäev: | 2. juuni 2004. |

Euroopa Parlamendi arvamuse esitamise kuupäev, esimene lugemine: | 20. aprill 2004. |

Ühisseisukoha vastuvõtmise kuupäev: Euroopa Parlamendi arvamuse esitamise kuupäev, teine lugemine: | 12. november 2004 (ühehäälsus). 8. märts 2005 |

3. ETTEPANEKU EESMÄRK

Ettepanek täiendab direktiivi 2003/55/EÜ maagaasi siseturu ühiseeskirjade kohta ning direktiivi 98/30/EÜ kehtetuks tunnistamise kohta. Selle eesmärk on sätestada maagaasivõrkude juurdepääsutingimuste miinimumnõuded.

Kogemused, mis on muuhulgas saadud EL-i gaasisektori reguleerimise foorumil Madriidis, on näidanud, et turu kvalitatiivne avamine on sama oluline kui turu kvantitatiivne avamine. Kuigi direktiivi 2003/55/EÜ kohaselt avatakse turg täielikult hiljemalt juulis 2007, ei ole liikmesriikide võrkudega liitumise tingimused kolmandate isikute jaoks võrdsed. Nii direktiivis 2003/55/EÜ kui kavandatud määruses tunnustatakse kolmandate isikute juurdepääsu äärmiselt tähtsat osa turu avamises ja konkurentsi loomises. Kuna direktiivis on määratletud üksnes eesmärgid, soovitakse määrusega kehtestada teatavad miinimumnõuded, mida tuleb täita seoses kõnealuse direktiivi põhiosaga, s.t edastamisvõrgu juurdepääsutingimustega.

4. KOMISJONI ARVAMUS EUROOPA PARLAMENDI MUUDATUSTE KOHTA

4.1. Muudatused, millega komisjoni nõustub

Komisjon on täielikult nõus kõigi Euroopa Parlamendi vastuvõetud üheksa muudatusega. Kõnealused muudatused on Euroopa Parlamendi, nõukogu ja komisjoni vahel teisel lugemisel saavutatud kompromisskokkuleppe tulemus. Muudatused on kooskõlas komisjoni ettepaneku eesmärkidega ning need ei muuda ühises seisukohas saavutatud huvide tasakaalu.

Muudatuste sisu võib kirjeldada järgmiselt:

- Neli parlamendi esitatud muudatust käsitlevad kulusid, mida tuleb arvesse võtta edastamistariifide kehtestamisel või tasude kehtestamisel energia tasakaalustamata tarvitamise eest. Kõnealused muudatused selgitavad ühise seisukoha teksti, viidates tõelistele kuludele „juhul kui need kulud vastavad tõhusa ja struktuuriliselt võrreldava võrguhalduri kuludele“. Selline seisukoht juba sisaldub ühenduse õigustikus.

- Ühe muudatuse kohaselt kajastavad tasud energia tasakaalustamata tarvitamise eest võimalikult suures ulatuses kulusid.

- Ülejäänud neli muudatust on tarvilikud selgitused.

5. JÄRELDUS

EÜ asutamislepingu artikli 251 lõike 2 kohaselt muudab komisjon oma ettepanekut vastavalt eespool sätestatule.